钦定古今图书集成/明伦汇编/官常典/第568卷 > 郑刚中
## 钦定古今图书集成/明伦汇编/官常典/第568卷 > 郑刚中

按《宋史》本传：“刚中，字亨仲，婺州金华人。登进士甲科，
累官为监察御史，迁殿中侍御史。刚中由秦桧荐于
朝，桧主和议，刚中不敢言，移宗正少卿。请去，不许，改
秘书少监。金归侵疆，桧遣刚中为宣谕使参谋官。及
还，除礼部侍郎，复遣刚中为川陕宣谕使，谕诸将罢
兵。寻充陕西分画地界使。金使乌陵赞谟入境，欲尽”
取阶、成、岷、凤、秦、商六州，刚中力争不从。又欲姑取商、
秦，于大散关立界，刚中又坚不从。继除川、陕宣抚副
使。兀术遣人力求和尚原，刚中恐败和好，以和尚原
自绍兴四年后不系吴玠地分，于是割秦、商之半，弃
和尚原以与金。朝廷命刚中去“陕”字，为四川宣抚副
使。刚中治蜀颇有方略，宣抚司旧在绵、阆间，及胡世
将代吴玠就居河池，馈饷不继。刚中奏：“利州在潭毒
关内，与兴、洋诸关声援相接，乞移司利州。”自是省费
百万。刚中始至，即欲移屯一军，大将杨政不从，呼政
语之曰：“刚中虽书生，不畏死。”声色俱厉，政即听命。都
统每入谒，必庭参然后就坐。吴璘陞检校少师来谢，
语阍吏乞讲钧敌之礼，刚中曰：“少师虽尊，犹都统制
耳，傥变常礼，是废军容。”行礼如故。奏蠲四川杂征，又
请减成都府路对籴及宣抚司激赏钱。时刚中于阶、
成二州营田，抵秦州界凡三千馀顷，岁收十八万斛。
先是，川口屯兵十万，分隶三大将：吴璘屯兴州，杨政
屯兴元府，郭浩屯金州，皆建帅节。而统制官知成州
王彦、知阶州姚仲、知西和州程俊、知凤州杨从仪亦
领沿边安抚。刚中请“分利州为东、西路，以兴元府、利、
阆、洋、巴、剑州、大安军七郡为东路，治兴元；命政为安
抚；以兴、阶、成、西和、文、陇、凤七州为西路，治兴州；命璘
为安抚，而命浩为金、房、开、达州安抚”；诸裨将领安抚
者皆罢，从之。弛夔路酒禁，复利州钱监为绍兴监。时
军已罢，移屯内郡。刚中言：“逐路各有漕司，都漕宜罢。”
从之。秦桧怒刚中在蜀专擅，令侍御史汪勃奏置四
川财赋总领官，以赵不弃为之，不隶宣抚司。不弃牒
宣抚司，刚中怒，由是有隙。不弃颇求刚中阴事言于
桧。桧阳召不弃归，因召刚中。刚中语人曰：“孤危之迹，
独赖上知之耳。”桧闻愈怒，遂罢青、桂阳军居住，再责
濠州团练副使、复州安置，再徙封州，卒。